- عَننَبِ دَنِيّلِ
- <
- 3
- >

3
نٍبُكَدَنسَرِ شَ كُيٍ
1 مَنفّ نٍبُكَدَنسَرِ نَشَ كُيٍ ندٍ يَءِلَن شّيمَ رَ. عَ شَ كُيّ نْنفْن يَ تٌنفٌ سٍننِ، عَ شَ فبٌي قَن نْنفْن يَ سٍننِ. عَ نَشَ عَ تِ دُرَ فٍيَ بُنيِ بَبِلْن بْشِ مَ. 2 مَنفّ نٍبُكَدَنسَرِ نَشَ عَ رَ سِمَيٍ، كُنتِفِيٍ، فٌمِنَيٍ، سّرِيّسَيٍ، نَاقُلِ رَفَتَيٍ، سّبّلِتِيٍ، كِيتِسَيٍ، نُن بْشِ مَنفّدِيٍ بِرِن مَشِلِ عَلَكٌ عٍ شَ قَ مَنفّ شَ كُيٍ مَتٌ. 3 عَوَ، مَنفّ رَ سِمَيٍ، كُنتِفِيٍ، فٌمِنَيٍ، سّرِيّسَيٍ، نَاقُلِ رَفَتَيٍ، سّبّلِتِيٍ، كِيتِسَيٍ، نُن بْشِ مَنفّدِيٍ بِرِن نَشَ عٍ مَلَن مَنفّ شَ كُيٍ مَتٌدٍ. عٍ نَشَ تِ كُيٍ يَ عِ، مَنفّ نٍبُكَدَنسَرِ نُ بَرَ نَشَن تِ.
4 مَنفّ شَ شُي مَدَنفِ نَشَ عَ قَلَ عَ شُي عِتٍشِ رَ، «سِ بِرِن، بْنسْي بِرِن، شُي بِرِن قَلَيٍ، مَنفّ شَ يَامَرِ نَن يَ؛ 5 وٌ نَ سَرَيٍ، شُلٍيٍ، كْرَيٍ، نُن مَشَسٍ مْولِ بِرِن شُي مّ تّمُي نَشّ، وٌ شَ وٌ قٍلٍن بْشِ، وٌ كُيٍ بَتُ، مَنفّ نٍبُكَدَنسَرِ نَشَن يَءِلَنشِ شّيمَ رَ. 6 نَشَن يٌ مُ بِرَ عَ بُن مَ، عَ عَ بَتُ، نَ كَنيِ وٌلِمَ نّ تّ بٍلٍبٍلٍ شْورَ كٍرٍن نَ.»
7 نَ نَن عَ تٌ، سِ نُن بْنسْي بِرِن تٌ سَرَيٍ، شُلٍيٍ، كْرَيٍ، نُن مَشَسٍ مْولِ بِرِن شُي مّ، عٍ نَشَ عٍ قٍلٍن كُيٍ بّ، عٍ عَ بَتُ، مَنفّ نٍبُكَدَنسَرِ نَشَن يَءِلَنشِ شّيمَ رَ، عَ عَ تِ نَا.
8 نَ وَشَتِ يَتِ كُي، سّرّشّدُبّ ندٍيٍ نَشَ قَ يُوِقِيٍ كَلَمُدٍ. 9 عٍ نَشَ عَ قَلَ مَنفّ نٍبُكَدَنسَرِ بّ، «مَنفّ، سِمَيَ شَ لُ عِ بّ! 10 عِ بَرَ يَامَرِ قِ مِشِ بِرِن شَ عٍ قٍلٍن كُيٍ بّ، عٍ عَ بَتُ، عٍ نَ سَرَيٍ، شُلٍيٍ، كْرَيٍ، نُن مَشَسٍ مْولِ بِرِن شُي مّ تّمُي نَشّ. 11 عِ مَن يَامَرِ قِشِ نّ عَ مِشِ نَشَن يٌ مُ عَ قٍلٍن بْشِ مَ، عَ نَ كُيٍ بَتُ، نَ كَنيِ وٌلِمَ نّ تّ بٍلٍبٍلٍ شْورَ. 12 كْنْ يُوِقِ ندٍيٍ نَ، عِ بَرَ نَشٍيٍ تِ مَنفّدِيٍ رَ بَبِلْن بْشِ مَ، نَشٍيٍ شِلِ سَدِرَكِ، مٍسَكِ، نُن عَبٍدِنٍفٌ، نٍيٍ بَرَ تٌندِ عِ شَ يَامَرِ رَبَتُدٍ. مَنفّ، عٍ مُ عِ شَ عَلَيٍ بَتُقٍ. هَلِ يِ كُيٍ عِ نَشَن يَءِلَنشِ شّيمَ رَ، عِ عَ تِ بٍ، عٍ مُ تِنشِ عَ بَتُدٍ!»
13 نٍبُكَدَنسَرِ بْحّ نَشَ تٍ، عَ شْنْ عَ حَاشِ رَ. عَ نَشَ يَامَرِ قِ عٍ شَ قَ سَدِرَكِ، مٍسَكِ، نُن عَبٍدِنٍفٌ رَ. شّيرَيٍ نَشَ قَ نَ شّمّيٍ رَ مَنفّ شْن. 14 نٍبُكَدَنسَرِ نَشَ عَ قَلَ عٍ بّ، «سَدِرَكِ، مٍسَكِ، نُن عَبٍدِنٍفٌ، نْندِ نَ عَ رَ، وٌ مُ ﭑ مَ عَلَيٍ بَتُقٍ، وٌ مَن مُ يِ كُيٍ قَن بَتُقٍ ﭑ نَشَن يَءِلَنشِ شّيمَ رَ، ﭑ عَ تِ بٍ؟ 15 يَكْسِ، وٌ نَ قَ سَرَيٍ، شُلٍيٍ، كْرَيٍ، نُن مَشَسٍ مْولِ بِرِن شُي مّدٍ، وٌ شَ وٌ قٍلٍن بْشِ مَ يِ كُيٍ بّ. ﭑ كُيٍ نَشَن يَءِلَنشِ، وٌ شَ عَ بَتُ، شَ نَ مُ عَ رَ ﭑ وٌ وٌلِمَ نّ تّ بٍلٍبٍلٍ شْورَ كٍرٍن نَ. عَلَ مُندُن نْمَ وٌ رَتَنفَدٍ ﭑ بّلّشّ عِ؟»
16 سَدِرَكِ، مٍسَكِ، نُن عَبٍدِنٍفٌ نَشَ مَنفّ نٍبُكَدَنسَرِ يَابِ، «هَلِ مُشُ مُ مُشُ يّتّ شُن مَقَلَ. 17 شَ وٌ مُشُ وٌلِ تّ بٍلٍبٍلٍ شْورَ، مُشُ مَرِفِ عَلَ، مُشُ نَشَن بَتُمَ، نَ نْمَ مُشُ رَتَنفَدٍ عِ بّلّشّ عِ. 18 هَلِ عَ مُ سَ عَ رَبَ، مَنفّ، عِ شَ عَ كٌلٌن مُشُ مُ نْمَ عِ شَ عَلَيٍ بَتُدٍ، مُشُ مُ نْمَ مُشُ قٍلٍندٍ يِ كُيٍ بّ، عِ نَشَن يَءِلَنشِ شّيمَ رَ.»
19 نٍبُكَدَنسَرِ نَشَ شْنْ عٍ مَ عَ حَاشِ رَ، عَ يَتَفِ نَشَ مَسَرَ سَدِرَكِ، مٍسَكِ، نُن عَبٍدِنٍفٌ شِلِ مَ. نٍبُكَدَنسَرِ نَشَ يَامَرِ قِ عٍ شَ تّ شَ وٌلٍنيِ شُن مَسَ دْشْ سٌلٌقٍرٍ دَنفِ عَ قٌرِ مَ كِ رَ. 20 عَ نَشَ عَ شَ سْورِ فبَنفبَلَنيِ ندٍيٍ يَمَرِ، عٍ شَ سَدِرَكِ، مٍسَكِ، نُن عَبٍدِنٍفٌ شِرِ، عٍ شَ عٍ وٌلِ تّ بٍلٍبٍلٍ شْورَ. 21 عٍ نَشَ نَ شّمّ سَشَنيِ شِرِ، نُن عٍ شَ سٌسٍيٍ رَ، عٍ شَ دٌنمَ شُنفبٍيٍ رَفٌرٌشِ عٍ مَ، عٍ عٍ وٌلِ تّ بٍلٍبٍلٍ شْورَ. 22 مَنفّ تٌ بَرَ عَ قَلَ تّ شَ وٌلٍنيِ شُن شَ مَسَ، سْورِ نَشٍيٍ سَدِرَكِ، مٍسَكِ، نُن عَبٍدِنٍفٌ وٌلِ تّ شْورَ، عٍ تَن يَتِ نَشَ فَن، عٍ قَشَ تّ شَ وٌلٍنيِ مَ. 23 سَدِرَكِ، مٍسَكِ، نُن عَبٍدِنٍفٌ نَشَ بِرَ تّ بٍلٍبٍلٍ شْورَ، عٍ شِرِشِ.
24 نَ تّمُي فَاشُي نَشَ مَنفّ نٍبُكَدَنسَرِ سُشُ، عَ كٍلِ كٍرٍن نَ. عَ عَ قَلَ عَ رَ سِمَيٍ بّ، «وٌن مُ مِشِ شِرِشِ سَشَن شَ وٌلِ تّ شْورَ؟» عٍ نَشَ مَنفّ يَابِ، «عِيٌ مَنفّ!» 25 عَ نَشَ عَ قَلَ عٍ بّ، «كْنْ ﭑ مِشِ نَانِ نَن تٌقٍ يِ كِ، عٍ مُ شِرِشِ، عٍ نَ عٍ حّرّقٍ تّ شْورَ، عٍ مُ تْورْقٍ هَلِ. نَ نَانِ ندٍ تَن حَن مَنِيّ مَلٍكّ رَ.»
26 نٍبُكَدَنسَرِ نَشَ عَ مَكْرّ تّ بٍلٍبٍلٍ رَ، عَ عٍ شِلِ عَ شُي عِتٍشِ رَ، «سَدِرَكِ، مٍسَكِ، عَبٍدِنٍفٌ، عَلَ شُنفبٍ شَ كٌنيِيٍ، وٌ مِنِ، وٌ قَ بٍ.» سَدِرَكِ، مٍسَكِ، نُن عَبٍدِنٍفٌ نَشَ مِنِ تّ شْورَ.
27 مَنفّ رَ سِمَيٍ، كُنتِفِيٍ، فٌمِنَيٍ، نُن مَنفّ شَ لْننِلَيٍ نَشَ عٍ مَسٌ عٍ رَ. عٍ نَشَ عَ تٌ، تّ مُ سٍسٍ رَبَشِ عٍ قَتٍ رَ. عٍ شُنسّشّيٍ نُن عٍ شَ سٌسٍيٍ سٍسٍ مُ فَنشِ. تّ شِرِ يَتِ مُ نُ نَ عٍ مَ. 28 نٍبُكَدَنسَرِ نَشَ عَ مَسٍن، «تَنتُي نَ سَدِرَكِ، مٍسَكِ، نُن عَبٍدِنٍفٌ مَرِفِ عَلَ بّ. عَ تَن نَن عَ شَ مَلٍكّ شّيشِ عَ شَ كٌنيِيٍ رَتَنفَدٍ. عٍ نُ بَرَ لَ عَ رَ هَن عٍ نَشَ تِن قَشَقٍ رَ، عَلَكٌ عٍ نَشَ مَنفّ شَ يَامَرِ رَبَتُ، نَشَن قِندِ عَلَ فبّتّ بَتُقٍ رَ بَقٍ عٍ مَرِفِ عَلَ رَ. 29 ﭑ مَ يَامَرِ نّينّ نَن يَ؛ مِشِ يٌ قٍ ندٍ كٌبِ قَلَ سَدِرَكِ، مٍسَكِ، نُن عَبٍدِنٍفٌ مَرِفِ عَلَ بّ، نَ كَنيِ قَشَمَ نّ، عَ عِبٌلٌن عَ شُنتُن شُنتُنيِيٍ رَ، عَ شَ بَنشِ قَن كَنَ، بَرِ مَ عَلَ يٌ مُ نَ بَقٍ عَلَ رَ نَشَن نْمَ مِشِ رَتَنفَدٍ يِ مْولِ رَ.»
30 نَ تّمُي مَنفّ نَشَ سَدِرَكِ، مٍسَكِ، نُن عَبٍدِنٍفٌ شَ قٍ مَتٍ بَبِلْن بْشِ مَ.
نٍبُكَدَنسَرِ شَ شِيٍ قِرِن ندٍ
31 «مَنفّ نٍبُكَدَنسَرِ نَن يِ مَسٍنيِ تِقٍ سِ بِرِن بّ، بْنسْي بِرِن بّ، شُي بِرِن قَلَيٍ بّ؛ بْحّسَ شَ لُ وٌ بّ عَ قَنيِ رَ. 32 عَ لَنمَ ﭑ شَ تْنشُمَيٍ نُن كَابَنَكٌي مَسٍن وٌ بّ، عَلَ شُنفبٍ نَشٍيٍ رَبَشِ ﭑ بّ.
33 عَ شَ تْنشُمَيٍ وُيَ،
عَ شَ كَابَنَكٌي سّنبّ فبٌ.
عَ شَ مَنفّيَ مُ حْنمَ عَبَدَن،
دَنيِ مُ نَ عَ شَ بُي مَ.»

- عَننَبِ دَنِيّلِ
- <
- 3
- >

© 2015 PBT