- كْنتِ تِقٍ
- <
- 8
- >

8
لَنثُييٍ دْشْقٍ
1 عَلَتَلَ نَشَ عَ مَسٍن مُنسَ بّ، 2 «عَ قَلَ هَرُنَ بّ، عَ شَ لَنثُي سٌلٌقٍرٍ دْشْ عَلَكٌ عٍ شَ يَنبَ عٍ دْشْسٍ يَ رَ.» 3 هَرُنَ عَ رَبَ نَ كِ نّ. عَ نَشَ لَنثُي دْشْ عَلْ عَلَتَلَ عَ يَمَرِ كِ نَشّ مُنسَ بّ. 4 لَنثُييٍ دْشْسٍ نُ رَقَلَشِ شّيمَ دِنشِ نَن نَ، كٍلِقٍ عَ سَنبُنيِ مَ هَن عَ شُنيِ، عَلْ عَلَتَلَ عَ مَسٍنشِ مُنسَ بّ كِ نَشّ.
5 عَلَتَلَ نَشَ عَ مَسٍن مُنسَ بّ، 6 «لٍوِ بْنسْي بَ عِسِرَيِلَكَيٍ يَ مَ، عِ شَ عٍ رَ سّنِيّن. 7 عِ عٍ رَ سّنِيّنمَ يِ كِ نّ. مَرَ سّنِيّن يٍ مَكَسَن عٍ مَ. عٍ شَ عٍ قَتٍ مَشَبٍ بِرِن بِ، عٍ شَ عٍ شَ دُفِيٍ شَ، عَلَكٌ عٍ شَ سّنِيّن. 8 نَ شَنبِ، عٍ شَ تُورَ كٍرٍن بَ سّرّشّ رَ، عَ نُن مّنفِ نَشَن مَسُنبُشِ تُرٍ رَ. عِ شَ تُورَ فبّتّ بَ يُنُبِ شَقَرِ سّرّشّ رَ. 9 عِ شَ لٍوِ بْنسْي نُن عِسِرَيِلَكَ بِرِن مَلَن هْرْ مْلِنفِرَ سٌدٍ دّ رَ. 10 مّننِ، عَلَتَلَ يَ شْرِ، عِسِرَيِلَكَيٍ شَ عٍ بّلّشّ سَ لٍوِ بْنسْي مِشِيٍ مَ. 11 هَرُنَ نَن قَمَ عٍ دّنتّفّدٍ عَلَتَلَ بّ عٍ شَ لُ عَلْ سّرّشّ عِسِرَيِلَكَيٍ حْشْي رَ. نَ كُي عٍ نْمَ عَلَتَلَ شَ وَلِ رَبَدٍ.»
12 «لٍوِ بْنسْي مِشِيٍ شَ عٍ بّلّشّ سَ نَ تُورَ قِرِنيِيٍ مَ. كٍرٍن بَمَ يُنُبِ شَقَرِ سّرّشّ نَن نَ، بٌورٍ بَ سّرّشّ فَن دَاشِ رَ، عَلَكٌ عٍ شَ يُنُبِيٍ شَ شَقَرِ. 13 لٍوِ بْنسْي نَ تِ هَرُنَ نُن عَ شَ دِيٍ يَ عِ، عِ شَ عٍ دّنتّفّ عَ سّرّشّ كِ مَ عَلَتَلَ بّ. 14 عَ لِمَ نّ، نَ تّمُي، عِ بَرَ لٍوِ بْنسْي تَن بَ عِسِرَيِلَكَيٍ يَ مَ، عٍ شَ قِندِ ﭑ فبٍ رَ.»
15 «عِ نَ فّ عٍ رَ سّنِيّندٍ عَ سّرّشّ كِ مَ، لٍوِ بْنسْي قَمَ نّ سٌدٍ عٍ شَ هْرْ مْلِنفِرَ وَلِ كُي. 16 عِسِرَيِلَكَيٍ نَن عٍ رَ نَشٍيٍ قِندِشِ ﭑ فبٍ رَ عِسِرَيِلَ دِ سِنفٍ بِرِن حْشْي رَ. 17 عِسِرَيِلَ دِ سِنفٍ بِرِن نُن عٍ شَ شُرُ سٍ دِ سِنفٍ بِرِن قِندِشِ ﭑ فبٍ نَن نَ، كَقِ ﭑ سَ مِسِرَكَيٍ شَ دِ سِنفٍ بِرِن قَشَ تّمُي نَشّ. 18 ﭑ نَشَ لٍوِ بْنسْي تٌنفٌ عِسِرَيِلَ دِ سِنفٍ بِرِن حْشْي رَ. 19 ﭑ بَرَ عٍ سٌ هَرُنَ نُن عَ شَ دِيٍ يِ رَ عِسِرَيِلَكَيٍ تَفِ، عَلَكٌ عٍ شَ هْرْ مْلِنفِرَ وَلِ رَبَ عِسِرَيِلَكَيٍ شِلِ رَ. عٍ مَن شَ يُنُبِ شَقَرِ سّرّشّ بَ عِسِرَيِلَكَيٍ بّ، عَلَكٌ فبَلٌي يٌ نَشَ فٌرٌ عِسِرَيِلَكَيٍ مَ عٍ نَ مَكْرّ يِرٍ سّنِيّنشِ رَ تّمُي نَشّ.»
20 مُنسَ، هَرُنَ، نُن حَمَ بِرِن نَشَ نَ رَبَ لٍوِ بْنسْي رَ عَلْ عَلَتَلَ عَ يَمَرِ كِ نَشّ. 21 لٍوِ بْنسْي نَشَ عٍ يّتّ رَ سّنِيّن، عٍ نَشَ عٍ شَ دُفِيٍ شَ. هَرُنَ نَشَ عٍ دّنتّفّ عَلَتَلَ بّ. عَ نَشَ عٍ شَ يُنُبِ شَقَرِ سّرّشّ بَ عٍ بّ عٍ شَ سّنِيّن. 22 نَ تٌ بَ عَ رَ، لٍوِ بْنسْي نَشَ قَ عٍ شَ وَلِ سُشُ هْرْ مْلِنفِرَ شَ قٍ رَ هَرُنَ نُن عَ شَ دِيٍ شَ يَامَرِ بُن مَ، عَلْ عَلَتَلَ عَ يَمَرِ مُنسَ بّ كِ نَشّ.
23 عَلَتَلَ نَشَ عَ مَسٍن مُنسَ بّ، 24 «لٍوِ بْنسْي مِشِيٍ شَ سِمَيَ نَ حّ مْشْحّن نُن سُولِ لِ، عٍ نْمَ هْرْ مْلِنفِرَ وَلِ سُشُدٍ. 25 عٍ نَ حّ تٌنفٌ سُولِ سْتْ، عٍ شَ نَ وَلِ لُ نَا. 26 عٍ نْمَ عٍ نفَشَكٍرٍنيِيٍ مَلِدٍ نَ وَلِ كُي، كْنْ عٍ تَن مُ نْمَ نَ رَبَدٍ سْنْن. عِ شَ نَ سّرِيّيٍ سُشُ لٍوِ بْنسْي شَ قٍ رَ هْرْ مْلِنفِرَ وَلِ رَبَقٍ مَ.»

- كْنتِ تِقٍ
- <
- 8
- >

© 2015 PBT